ঈদুল আজহার চার দিন বাকি থাকলেও মুন্সীগঞ্জ জেলার স্থানীয় খামারগুলোতে ক্রেতা-বিক্রেতার আমেজ নেই। লাভের আশায় গড়ে তোলা ঐতিহ্যবাহী খামারগুলোতে এখন হতাশার ছবি। গো-খাদ্যের দাম বৃদ্ধি, চারদিকে বন্যার পানি বৃদ্ধি এবং ভারতীয় গরুর প্রবেশের কারণে দুঃশ্চিন্তায় পড়েছেন খামারিরা। ৬টি উপজেলায় ৩হাজার ২শ ৩৮টি খামারে আছে ২০ হাজার গরু। আগে যেখানে খামারে বসেই ক্রেতাদের দর কষাকষিতে মুখোরিত থাকত পরিবেশ, বর্তমানে সম্পূর্ন ভিন্ন চিত্র। জেলার কুরবানির পশুর চাহিদা আছে ৪০ হাজার। ফলে গরু মোটাতাজাকরণে প্রচুর খরচ বৃদ্ধি পেলেও খামার মালিকরা কোরবানীর হাটে গরু বিক্রি করে একটু লাভের আশায় লাখ লাখ টাকা ব্যয় করেছেন। দেশে বিভিন্ন জেলায় আকস্মিক বন্যা দেখা দেয়ায় ক্রেতার অভাবে খামার মালিকদের আয়ের স্বপ্ন এখন হতাশায় রূপ নিয়েছে। এছাড়া দেশব্যাপী খ্যাতি অর্জনকারী মীরকাদিমের ধবল গরু নানাবিধ সমস্যায় জর্জারিত হয়ে সুনাম হারাতে বসেছে।